钦定古今图书集成/理学汇编/文学典/第062卷 > 马引孙
## 钦定古今图书集成/理学汇编/文学典/第062卷 > 马引孙

按《五代史》本传：“引孙，字庆先，棣州商河人也。为人懦
暗，少好学，学韩愈为文章。举进士，为唐潞王从珂河
中观察支使。从珂为杨彦温所逐，罢居于京师里第，
引孙从而不去。从珂为京兆尹，徙镇凤翔，引孙常从
之，以为观察判官。潞王将举兵反，与将吏韩昭引等
谋议已定，召引孙告之曰：‘受命移镇，路出京师，何向
为便’？”引孙曰：“君命召，不俟驾。今大王为国宗属，而先
帝新弃天下，临丧赴镇，臣子之忠也。”左右皆笑其愚，
然从珂心独重之。废帝入立，以为户部郎中、翰林学
士。久之，拜中书侍郎、同中书门下平章事。引孙不通
世务，故事多壅塞，是时冯道罢匡国军节度使，拜司
空。司空自唐已来无特拜者，有司不知故事。朝廷议
者纷然，或曰：“司空三公，宰相职也，当参与大政。”而宰
相卢文纪独以谓司空之职，祭祀扫除而已。引孙皆
不能决。时刘昫亦罢相为仆射，右散骑常侍孔昭序
建言：“常侍班当在仆射前。”引孙责御史台检例，台言：
“故事无所见，据今南北班位，常侍在前，引孙即判台
状施行。”刘昫大怒。崔居俭扬言于朝曰：“孔昭序解语，
是朝廷无解语人也。且仆射师长百寮，中丞大夫就
班修敬，而常侍在南宫六卿之下，况仆射乎？昭序痴
儿，岂识事体！”朝士闻居俭言，流议稍息，引孙临事，多
不能决。当时号为“三不开”，谓其不开口以论议，不开
印以行事，不开门以延士大夫也。晋兵起太原，废帝
幸河阳。是时势已危迫，引孙自洛来朝行在，人皆冀
其有所建说，引孙献绫三百匹而已。晋高祖入立，罢
归田里。引孙既学韩愈为文，故多斥浮屠氏之说。及
罢归，乃反学佛，撰《法喜集》《佛国记》行于世。时人诮之
曰：“佞清泰不彻，乃来佞佛。”清泰，废帝年号也。人有戏
引孙曰：“公素慕韩愈为人，而常诵傅奕之”论，“今反佞
佛，是佛佞公邪？公佞佛邪？”引孙答曰：“岂知非佛佞我
也。”时人传以为笑。后以太子宾客分司，居于洛阳。周
广顺中卒。引孙卒后，其家婢有为引孙语者。初，崔协
为明宗相，在位无所发明，既死而有降语，其家引孙
又然。时人嘲之曰：“生不能言，死而后语”云。